title: Provedbena odluka Komisije (EU) 2016/412 оd 17. ožujka 2016. kojom se državama članicama dopušta privremeno odstupanje od određenih odredaba Direktive Vijeća 2000/29/EZ u pogledu drva jasena podrijetlom iz Kanade ili prerađenog u Kanadi (priopćeno pod brojem dokumenta C(2016) 1635)

text:
               19.3.2016

               HR

               Službeni list Europske unije

               L 74/41

         PROVEDBENA ODLUKA KOMISIJE (EU) 2016/412
   оd 17. ožujka 2016.
   kojom se državama članicama dopušta privremeno odstupanje od određenih odredaba Direktive Vijeća 2000/29/EZ u pogledu drva jasena podrijetlom iz Kanade ili prerađenog u Kanadi

         (priopćeno pod brojem dokumenta C(2016) 1635)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 15. stavak 1. prvu alineju,
   budući da:

               (1)

               Člankom 5. stavkom 1. Direktive 2000/29/EZ u vezi s njezinim Prilogom IV. dijelom A odjeljkom I. točkom 2.3. određuju se posebni zahtjevi za unošenje u Uniju drva jasena (Fraxinus L.) podrijetlom iz Kanade.

               (2)

               Kanada je zatražila priznanje kombinacije postupaka s pomoću kojih se postiže ista fitosanitarna stabilnost kao ona koja je osigurana u skladu s Prilogom IV. dijelom A odjeljkom I. točkom 2.3. Direktive 2000/29/EZ.

               (3)

               Iz službenih podataka koje je dostavila Kanada proizlazi da je integriranim sustavnim pristupom primijenjenim tijekom prerade drva uklonjen rizik zaraze od Agrilus planipennis Fairmaire.

               (4)

               Taj bi pristup trebalo dopuniti određenim zahtjevima u pogledu objekata, predizvoznih inspekcija i označivanja radi uklanjanja takvih rizika.

               (5)

               Te bi postupke stoga trebalo priznati kao alternativnu mogućnost Prilogu IV. dijelu A odjeljku I. točki 2.3. Direktive 2000/29/EZ za uvoz iz Kanade.

               (6)

               Kako bi se osigurale učinkovite kontrole, kao i pregled uvoza drva jasena i neusklađenosti povezanih s tim uvozom, trebalo bi utvrditi zahtjeve u pogledu fitosanitarnih certifikata, izvještavanja o uvozu i prijavljivanja neusklađenosti.

               (7)

               Uzimajući u obzir širenje štetnog organizma Agrilus planipennis Fairmaire u Sjevernoj Americi, primjereno je ograničiti trajanje odstupanja do 31. prosinca 2017.

               (8)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Ovlaštenje za odobrenje odstupanja
   Odstupajući od članka 5. stavka 1. Direktive 2000/29/EZ u vezi s njezinim Prilogom IV. dijelom A odjeljkom I. točkom 2.3., države članice mogu odobriti unošenje na svoje državno područje drva Fraxinus L. podrijetlom iz Kanade ili prerađenog u Kanadi (dalje u tekstu: „određeno drvo”) koje prije svojeg kretanja iz Kanade zadovoljava uvjete navedene u Prilogu ovoj Odluci.
   Članak 2.
   Fitosanitarni certifikat
   1.   Određenom drvu prilaže se fitosanitarni certifikat izdan u Kanadi u skladu s člankom 13.a stavcima 3. i 4. Direktive 2000/29/EZ kojim se potvrđuje nezaraženost štetnim organizmima nakon pregleda.
   2.   Fitosanitarni certifikat u rubrici „Dodatna deklaracija” mora sadržavati sljedeće elemente:

               (a)

               izjavu „U skladu sa zahtjevima Europske unije utvrđenima Provedbenom odlukom Komisije (EU) 2016/412”;

               (b)

               broj snopova (ili više njih);

               (c)

               naziv ovlaštenog objekta (ili više njih) u Kanadi.

         Članak 3.
   Izvještavanje o uvozu
   Država članica uvoza dužna je Komisiji i ostalim državama članicama do 31. prosinca svake godine dostaviti informacije o količinama pošiljaka određenog drva uvezenih tijekom prethodnih 12 mjeseci u skladu s ovom Odlukom.
   Članak 4.
   Obavješćivanje o neusklađenosti
   Države članice obavješćuju Komisiju i druge države članice o svakoj pošiljci koja nije u skladu s uvjetima iz ove Odluke. To obavješćivanje obavlja se najkasnije tri radna dana od datuma presretanja takve pošiljke.
   Članak 5.
   Datum isteka
   Ova Odluka prestaje važiti 31. prosinca 2017.
   Članak 6.
   Adresati
   Ova je Odluka upućena državama članicama.

      Sastavljeno u Bruxellesu 17. ožujka 2016.

            Za Komisiju

         Vytenis ANDRIUKAITIS

            Član Komisije

      (1)  SL L 169, 10.7.2000., str. 1.

      PRILOG
      1.   Zahtjevi prerade

      Prerada određenog drva iz članka 1. mora ispunjivati sve sljedeće zahtjeve:
      (a)   Otkoravanje

      Određeno drvo otkorava se, uz iznimku određenog broja vizualno odvojenih i očigledno različitih malih komadića kore koji ispunjuju jedan od sljedećih zahtjeva:

                  (a)

                  širina im je manja od 3 cm (bez obzira na dužinu); ili

                  (b)

                  ako su širi od 3 cm, ukupna površina svakog pojedinačnog komadića kore manja je od 50 cm2.

            (b)   Piljenje

      Određeno piljeno drvo proizvodi se iz otkoranog oblog drva.
      (c)   Toplinska obrada

      Određeno drvo zagrijava se kroz cijeli profil na najmanje 71 °C tijekom 1 200 minuta u toplinskoj komori koju je odobrila Kanadska agencija za nadzor hrane (CFIA) ili agencija koju je odobrila CFIA.
      (d)   Sušenje

      Određeno drvo suši se najmanje dva tjedna u skladu s industrijskim programima sušenja koje je priznala CFIA.
      Konačni sadržaj vlage drva ne premašuje 10 %, izraženo kao postotak suhe tvari.
      2.   Zahtjevi u pogledu objekata

      Određeno drvo mora biti proizvedeno, obrađeno ili skladišteno u objektu koji ispunjuje sve sljedeće zahtjeve:

                  (a)

                  službeno ga je odobrila CFIA u skladu sa svojim programom certifikacije u pogledu štetnog organizma Agrilus planipennis Fairmaire;

                  (b)

                  registriran je u bazi podataka na internetskoj stranici CFIA-e;

                  (c)

                  CFIA ili agencija koju je odobrila CFIA pregledava ga najmanje jednom mjesečno i utvrđeno je da ispunjuje zahtjeve iz ovog Priloga;

                  (d)

                  upotrebljava opremu za obradu drva koja je kalibrirana u skladu s priručnikom za uporabu;

                  (e)

                  vodi evidenciju o svojim postupcima koje provjerava CFIA ili agencija koju je odobrila CFIA, uključujući trajanje obrade, temperaturu tijekom obrade i konačni sadržaj vlage za svaki pojedinačni snop koji je namijenjen izvozu.

            3.   Označivanje

      Na svakom snopu određenog drva moraju vidljivo biti prikazani broj snopa i etiketa s riječima „HT-KD” ili „Heat Treated-Kiln Dried” (toplinski obrađeno i sušeno u sušari). Etiketu mora izdati ili ona mora biti izdana pod nadzorom odgovornog službenika ovlaštenog objekta nakon provjere ispunjivanja zahtjeva prerade iz točke 1. i zahtjeva u pogledu objekata iz točke 2.
      4.   Predizvozne inspekcije

      Određeno drvo namijenjeno Uniji mora pregledati CFIA ili agencija koju je službeno odobrila CFIA, radi provjere da je prije izvoza bilo podvrgnuto svim fitosanitarnim postupcima i mjerama na temelju kojih se može zaključiti da nije zaraženo štetnim organizmom Agrilus planipennis Fairmaire.


title: Provedbena odluka Komisije (EU) 2017/1460 оd 8. kolovoza 2017. o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama (priopćeno pod brojem dokumenta C(2017)5471) (Tekst značajan za EGP. )

text:
               11.8.2017

               HR

               Službeni list Europske unije

               L 208/42

         PROVEDBENA ODLUKA KOMISIJE (EU) 2017/1460
   оd 8. kolovoza 2017.
   o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama

         (priopćeno pod brojem dokumenta C(2017)5471)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (3), a posebno njezin članak 14. stavak 2., članak 19. stavak 1. točku (a), članak 19. stavak 3. točku (a) i članak 19. stavke 4. i 6.,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (4), a posebno njezin članak 4. stavak 3.,
   budući da:

               (1)

               Direktivom 92/119/EEZ utvrđuju se opće mjere nadzora koje se primjenjuju u slučaju pojave određenih bolesti životinja, uključujući bolest kvrgave kože. Te mjere nadzora uključuju uspostavljanje zaraženih i ugroženih područja oko zaraženog gospodarstva, a njima se predviđa i hitno cijepljenje u slučaju pojave bolesti kvrgave kože kao dodatak drugim mjerama nadzora.

               (2)

               Provedbenom odlukom Komisije (EU) 2016/2008 (5) utvrđuju se mjere nadzora zdravlja životinja u pogledu pojave kvrgave kože u određenim državama članicama ili njihovim dijelovima navedenima u njezinu Prilogu I., uključujući minimalne zahtjeve za programe cijepljenja protiv bolesti kvrgave kože koje države članice podnose Komisiji na odobrenje. „Zaražena područja” definiraju se kao dijelovi područja države članice navedeni u Prilogu I. dijelu II. te Provedbene odluke, koja uključuju područja na kojima je potvrđena bolest kvrgave kože te sva zaražena i ugrožena područja uspostavljena u skladu s Direktivom 92/119/EEZ i na kojima se cijepljenje protiv bolesti kvrgave kože može provesti nakon što se odobre programi cijepljenja. Nadalje, u predmetnoj odluci „slobodna područja na kojima je obavljeno cijepljenje” definiraju se kao dijelovi područja države članice navedenih u dijelu I. tog Priloga koja uključuju područjâ izvan „zaraženih područja” i na kojima se cijepljenje protiv bolesti kvrgave kože provodi nakon što se odobre programi cijepljenja.

               (3)

               Provedbenom odlukom (EU) 2016/2008 predviđene su posebne mjere za smanjenje rizika i trgovinska ograničenja u pogledu živih goveda i divljih preživača u zatočeništvu, njihovih zametnih proizvoda i drugih proizvoda tih životinja koje će biti na snazi u „zaraženim područjima” i „slobodnim područjima na kojima je obavljeno cijepljenje” kako bi se svaki rizik širenja bolesti kvrgave kože sveo na najmanju moguću mjeru.

               (4)

               U Izvješću Europske agencije za sigurnost hrane (EFSA) o bolesti kvrgave kože, odobrenom 27. ožujka 2017. (6) (Izvješće EFSA-e iz 2017.), navodi se da rezultati analize dostupnih epidemioloških podataka o bolesti kvrgave kože u Europi do 2016. ukazuju na to, da je zahvaljujući akcijama masovnog cijeljenja protiv bolesti kvrgave kože na područjima na kojima su propisno provedene bolest stavljena pod nadzor, sprečavajući pojavu novih bolesti. Ti rezultati potkrepljuju rezultate ranije Hitne preporuke o bolesti kvrgave kože, koju je EFSA donijela 29. srpnja 2016. (7) (Preporuka EFSA-e iz 2016.), u kojoj je zaključeno da su masovna cijepljenja najučinkovitija mjera nadziranja bolesti kvrgave kože, posebno ako je zaštita cijepljenih životinja već bila razvijena prije nego što je nastupila bolest, i to s pomoću preventivnog cijepljenja.

               (5)

               Učinkovitost nedavnih akcija cijepljenja protiv bolesti kvrgave kože, kako je potvrđena u Preporuci EFSA-e iz 2016. i Izvješću EFSA-e iz 2017., ukazuje na to da se propisno cijepljena goveda mogu premjestiti iz „slobodnog područja na kojem je obavljeno cijepljenje” države članice u drugu državu članicu ili u treću zemlju ili unutar „slobodnog područja na kojem je obavljeno cijepljenje” ili „zaraženog područja” iste države članice primjenom manje restriktivnih pravila. Iz istog razloga trebala bi se primjenjivati manje restriktivna pravila za premještanje necijepljene teladi koje su okotile cijepljene ženke kada se premještaju unutar istog područja iste države članice. Isto tako, trebalo bi primjenjivati manje restriktivna pravila za premještanje necijepljenih goveda i divljih preživača u zatočeništvu unutar istog „slobodnog područja na kojem je obavljeno cijepljenje” iste države članice kada se uvoze iz država članica ili trećih zemalja ili njihovih područja koja ne podliježu ograničenjima koja se odnose na bolest kvrgave kože jer se ta premještanja mogu smatrati niskorizičnima za širenje bolesti.

               (6)

               Hrvatska, Bugarska i Grčka, tri države članice koje trenutačno provode cijepljenje protiv bolesti kvrgave kože i koje su navedene u Prilogu I. Provedbenoj odluci (EU) 2016/2008, tražile su izmjenu Provedbene odluke, a posebno njezinih članaka 4., 5. i 6. kako bi se primjenjivala manje restriktivna pravila za premještanje cijepljenih goveda i divljih preživača u zatočeništvu koja podliježu ponovnom cijepljenju, kao i premještanje necijepljene teladi koje su okotile cijepljene ženke. Nadalje, Hrvatska je tražila manje restriktivna pravila za premještanje necijepljenih goveda i divljih preživača u zatočeništvu podrijetlom iz država članica ili trećih zemalja ili njihovih područja koja ne podliježu ograničenjima zbog potvrde prisutnosti bolesti kvrgave kože ili cijepljenja protiv nje.

               (7)

               Rizik širenja bolesti kvrgave kože zbog premještanja živih goveda i divljih preživača u zatočeništvu cijepljenih protiv bolesti kvrgave kože veći je ako se prvi put cijepe, u usporedbi s istim rizikom kada se ponovno cijepe dok su još uvijek imuni zbog prethodnog cijepljenja. U skladu s tim, rizik širenja bolesti kvrgave kože veći je ako je na gospodarstvu podrijetla tih životinja cijepljenje provedeno prvi put, u usporedbi s istim rizikom kada je na gospodarstvu provedeno ponovno cijepljenje u razdoblju kada su prisutne životinje još uvijek imune zbog prethodnog cijepljenja. Stoga je primjereno diferencirati pravila ograničenja koja se primjenjuju u svakoj od prethodno navedenih situacija uzimajući u obzir trajanje imuniteta koji je induciran cjepivima protiv bolesti kvrgave kože u skladu s uputama proizvođača cjepiva.

               (8)

               Zahtjeve povezane s odstupanjima i posebnim uvjetima za otpremu živih goveda i divljih preživača u zatočeništvu iz i unutar „slobodnih područja na kojima je obavljeno cijepljenje” i „zaraženih područja” trebalo bi stoga izmijeniti te u skladu s tim izmijeniti članke 4., 5., 6. i 12. Provedbene odluke (EU) 2016/2008.

               (9)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Provedbena odluka (EU) 2016/2008 mijenja se kako slijedi:

               1.

               U članku 4. stavak 1. mijenja se kako slijedi:

                           (a)

                           u točki (a) podtočka i. zamjenjuje se sljedećim:

                                       „i.

                                       životinje su najmanje 28 dana prije datuma otpreme cijepljene protiv bolesti kvrgave kože te se još nalaze u razdoblju imuniteta u skladu s uputama proizvođača cjepiva na datum otpreme i dolaze s gospodarstva podrijetla na kojem su boravile najmanje 28 dana. Na tom gospodarstvu podrijetla sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;”;

                           (b)

                           u točki (b) podtočka i. zamjenjuje se sljedećim:

                                       „i.

                                       životinje su cijepljene protiv bolesti kvrgave kože najmanje tri mjeseca prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme. Na gospodarstvu podrijetla tih životinja sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;”;

                           (c)

                           u točki (c) podtočka ii. zamjenjuje se sljedećim:

                                       „ii.

                                       životinje su cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme. Na gospodarstvu podrijetla tih životinja sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;”.

               2.

               U članku 5. stavku 1. točka (b) zamjenjuje se sljedećim:

                           „(b)

                           životinje su cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme. Na gospodarstvu podrijetla tih životinja sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;”.

               3.

               Članak 6. zamjenjuje se sljedećim:
               „Članak 6.
               Posebni uvjeti za otpremu živih goveda i divljih preživača u zatočeništvu unutar područjâ navedenih u Prilogu I. dijelu II. iste države članice
               1.   Odstupajući od zabrane predviđene u članku 3. točki (a) i ako je u skladu sa stavkom 2. ovog članka, nadležno tijelo može odobriti otpremu pošiljaka živih goveda i divljih preživača u zatočeništvu s gospodarstava koja se nalaze na području navedenom u Prilogu I. dijelu II. do odredišta na drugom području navedenom u Prilogu I. dijelu II. iste države članice.
               2.   Odstupanje iz stavka 1. primjenjuje se na pošiljke živih goveda i divljih preživača u zatočeništvu samo ako životinje ispunjavaju najmanje jedan od sljedećih uvjeta:

                           (a)

                           životinje su cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme. Na gospodarstvu podrijetla tih životinja sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;

                           (b)

                           neovisno o njihovu pojedinačnom statusu cijepljenja ili cijepljenju protiv bolesti kvrgave kože na gospodarstvu podrijetla, životinje se mogu premjestiti u klaonicu na prisilno klanje pod uvjetom da gospodarstvo podrijetla ne podliježe niti jednom od ograničenja iz Direktive 92/119/EEZ u pogledu bolesti kvrgave kože kojima se zabranjuje takvo premještanje;

                           (c)

                           životinje su necijepljeni potomci mlađi od šest mjeseci koje su okotile ženke cijepljene najmanje 28 dana prije teljenja te se još nalaze u razdoblju imuniteta u skladu s uputama proizvođača cjepiva na datum teljenja i mogu se premjestiti na drugo gospodarstvo ili u klaonicu za trenutačno klanje. Na gospodarstvu podrijetla tih životinja sve su životinje prijemljivih vrsta cijepljene najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme, a gospodarstvo ne podliježe niti jednom od ograničenja iz Direktive 92/119/EEZ u pogledu bolesti kvrgave kože kojima se zabranjuje takvo premještanje.”

               4.

               Nakon članka 6. umeće se sljedeći članak 6.a:
               „Članak 6.a
               Posebni uvjeti za otpremu živih goveda i divljih preživača u zatočeništvu s područjâ navedenih u Prilogu I. dijelu I. na područja navedena u Prilogu I. dijelu I. ili dijelu II. iste države članice
               1.   Odstupajući od zabrane predviđene u članku 3. točki (a) i ako je u skladu sa stavkom 2. ovog članka, nadležno tijelo može odobriti otpremu pošiljaka živih goveda i divljih preživača u zatočeništvu s gospodarstava koja se nalaze na području navedenom u Prilogu I. dijelu I. do odredišta na drugom području navedenom u Prilogu I. dijelu I. ili dijelu II. iste države članice.
               2.   Odstupanje predviđeno u stavku 1. primjenjuje se na pošiljke živih goveda i divljih preživača u zatočeništvu samo ako životinje ispunjavaju najmanje jedan od sljedećih uvjeta:

                           (a)

                           životinje su cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme. Na gospodarstvu podrijetla tih životinja sve su životinje prijemljivih vrsta cijepljene protiv bolesti kvrgave kože najmanje 28 dana prije datuma otpreme te se još nalaze u razdoblju imuniteta u skladu s uputama proizvođača na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme;

                           (b)

                           neovisno o njihovu pojedinačnom statusu cijepljenja ili cijepljenju protiv bolesti kvrgave kože na gospodarstvu podrijetla, životinje se mogu premjestiti u klaonicu na prisilno klanje pod uvjetom da gospodarstvo podrijetla ne podliježe niti jednom od ograničenja iz Direktive 92/119/EEZ u pogledu bolesti kvrgave kože kojima se zabranjuje takvo premještanje;

                           (c)

                           životinje su necijepljeni potomci mlađi od šest mjeseci koje su okotile ženke cijepljene najmanje 28 dana prije teljenja te se još nalaze u razdoblju imuniteta u skladu s uputama proizvođača cjepiva na datum teljenja i mogu se premjestiti na drugo gospodarstvo ili u klaonicu za trenutačno klanje. Na gospodarstvu podrijetla tih životinja sve su životinje prijemljivih vrsta cijepljene najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme, a gospodarstvo ne podliježe niti jednom od ograničenja iz Direktive 92/119/EEZ u pogledu bolesti kvrgave kože kojima se zabranjuje takvo premještanje;

                           (d)

                           životinje su dovedene na gospodarstvo prije manje od tri mjeseca iz druge države članice ili treće zemlje ili njezina područja koje ne podliježe niti jednom od ograničenja zbog potvrde bolesti kvrgave kože ili cijepljenja protiv bolesti kvrgave kože i mogu se premjestiti u klaonicu na trenutačno klanje. Na gospodarstvu podrijetla tih životinja sve su druge životinje prijemljivih vrsta cijepljene najmanje 28 dana prije datuma otpreme te se još nalaze u razdoblju imuniteta u skladu s uputama proizvođača cjepiva na datum otpreme ili se još nalaze u razdoblju imuniteta koji je induciran prethodnim cijepljenjem ili majčinim imunitetom na datum otpreme, a gospodarstvo ne podliježe niti jednom od ograničenja iz Direktive 92/119/EEZ u pogledu bolesti kvrgave kože kojima se zabranjuje takvo premještanje.”

               5.

               U članku 12. uvodna rečenica zamjenjuje se sljedećom:
               „Nadležno tijelo osigurava da postupak usmjeravanja za prijevoz živih goveda i divljih preživača u zatočeništvu, neprerađenih nusproizvoda životinjskog podrijetla i neobrađenih koža obuhvaćenih odstupanjima predviđenima člancima 4., 5., 8. i 9. ispunjava sljedeće zahtjeve:”

         Članak 2.
   Ova je Odluka upućena državama članicama.

      Sastavljeno u Bruxellesu 8. kolovoza 2017.

            Za Komisiju

         Vytenis ANDRIUKAITIS

            Član Komisije

      (1)  SL L 395, 30.12.1989., str. 13.

      (2)  SL L 224, 18.8.1990., str. 29.

      (3)  SL L 62, 15.3.1993., str. 69.

      (4)  SL L 18, 23.1.2003., str. 11.

      (5)  Provedbena odluka Komisije (EU) 2016/2008 od 15. studenoga 2016. o mjerama nadzora zdravlja životinja u pogledu bolesti kvrgave kože u određenim državama članicama (SL L 310, 17.11.2016., str. 51.).

      (6)  EFSA Journal 2017.;15(4):4773.

      (7)  EFSA Journal 2016.;14(8):4573.


title: Provedbena odluka Komisije оd 30. lipnja 2014. o financiranju programa rada za 2014. o izobrazbi u području sigurnosti hrane i hrane za životinje, dobrobiti životinja i zdravlja bilja u okviru programa „Bolja izobrazba za sigurniju hranu”

text:
               2.7.2014

               HR

               Službeni list Europske unije

               C 205/4

         PROVEDBENA ODLUKA KOMISIJE
   оd 30. lipnja 2014.
   o financiranju programa rada za 2014. o izobrazbi u području sigurnosti hrane i hrane za životinje, dobrobiti životinja i zdravlja bilja u okviru programa „Bolja izobrazba za sigurniju hranu”
   (2014/C 205/04)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU, Euratom) br. 966/2012 Europskog parlamenta i Vijeća (1), a posebno njezin članak 84.,
   uzimajući u obzir Delegiranu Uredbu Komisije (EU) br. 1268/2012 (2), a posebno njezin članak 94.,
   uzimajući u obzir Uredbu Vijeća (EZ) br. 58/2003 (3), a posebno njezin članak 12. stavak 3.,
   uzimajući u obzir Direktivu Vijeća 2000/29/EZ (4), a posebno njezin članak 2. stavak 1. točku (i),
   uzimajući u obzir Uredbu (EZ) br. 882/2004 Europskog parlamenta i Vijeća (5), a posebno njezin članak 66. stavak 1. točke (b) i (c),
   budući da:

               (1)

               Uredbom (EZ) br. 882/2004 utvrđuju se opća pravila provođenja službenog nadzora kojim se provjerava pridržavanje propisa koji su posebno usmjereni na sprečavanje, uklanjanje ili smanjivanje rizika za ljude i životinje te osiguranje dobrih poslovnih običaja u trgovini hranom i hranom za životinje te zaštita interesa potrošača. Člankom 51. te Uredbe utvrđuje se da Komisija može organizirati izobrazbu za osoblje nadležnih tijela država članica koje je odgovorno za službeni nadzor predviđen tom Uredbom. Ta izobrazba može biti otvorena sudionicima iz trećih zemalja, posebice iz zemalja u razvoju. Navedeni tečajevi mogu posebno uključivati izobrazbu o propisima Europske unije o hrani i hrani životinja, te pravilima o zdravlju i dobrobiti životinja.

               (2)

               Člankom 2. stavkom 1. točkom (i) Direktive Vijeća 2000/29/EZ predviđa se pravna osnova za organiziranje tečajeva u području zdravlja bilja.

               (3)

               Komisija je 2006. izradila program „Bolja izobrazba za sigurniju hranu” kako bi postigla ciljeve utvrđene Uredbom (EZ) br. 882/2004. U okviru Komunikacije Komisije od 20. rujna 2006. o boljoj izobrazbi za sigurniju hranu (6) istražuju se mogućnosti za organizaciju budućih izobrazbi.

               (4)

               Kako bi se osigurala provedba programa „Bolja izobrazba za sigurniju hranu” u državama članicama potrebno je donijeti odluku o financiranju i program rada za 2014. za izobrazbu u području sigurnosti hrane i hrane za životinje, dobrobiti životinja i zdravlja bilja. U delegiranoj Uredbi Komisije (EU) br. 1268/2012 utvrđena su detaljna pravila o donošenju odluka o financiranju.

               (5)

               Provedbenom Uredbom Komisije 2013/770/EU (7) osniva se „Izvršna agencija za potrošače, zdravlje i hranu” (dalje u tekstu „Agencija”). Tom Odlukom Agenciji su delegirane određene zadaće upravljanja programom i njegove provedbe povezane s mjerama izobrazbe za sigurnost hrane koje se provode u skladu s Uredbom (EZ) br. 882/2004 i Direktivom 2000/29/EZ. Agenciji stoga za 2014. treba odobriti financijski doprinos Unije za financiranje troškova aktivnosti povezanih s programom „Bolja izobrazba za sigurniju hranu”.

               (6)

               Za primjenu ove Odluke potrebno je definirati izraz „znatna promjena” u smislu članka 94. stavka 4. Delegirane uredbe (EU) br. 1268/2012.

               (7)

               Ovom Odlukom trebalo bi se omogućiti plaćanje zatezne kamate u skladu s člankom 92. Uredbe (EU, Euratom) br. 966/2012 i člankom 111. stavkom 4. Delegirane uredbe (EU) br. 1268/2012.

         ODLUČILA JE:
   Članak 1.
   Donosi se godišnji program rada za provedbu programa „Bolja izobrazba za sigurniju hranu” za 2014., kako je utvrđeno u Prilogu. Ova Odluka predstavlja odluku o financiranju u smislu članka 84. Uredbe (EU, Euratom) br. 966/2012.
   Članak 2.
   1.   Najveći doprinos za provedbu programa rada za 2014. iznosi 16 170 000 EUR i financira se iz sljedećih linija općeg proračuna Europske unije za 2014.:

               (a)

               proračunska linija 17 04 03: 15 000 000 EUR

               (b)

               proračunska linija 17 01 06 03: 1 170 000 EUR.

         2.   Iznos iz stavka 1. točke (b) plaća se Izvršnoj agenciji za potrošače, zdravlje i hranu te predstavlja operativni financijski doprinos.
   3.   Odobrena sredstva predviđena u točki 1.a mogu obuhvaćati i zateznu kamatu.
   Članak 3.
   Ukupne promjene odobrenih sredstava za određena djelovanja koje ne premašuju 20 % najvećeg doprinosa utvrđenog člankom 2. stavkom 1. ove Odluke ne smatraju se značajnima u smislu članka 94. stavka 4. Delegirane uredbe (EU) br. 1268/2012, ako te promjene ne utječu znatno na prirodu djelovanja i cilj programa rada.
   Nadležni dužnosnik za ovjeravanje može takve promjene odobriti u skladu s načelima dobrog financijskog upravljanja i proporcionalnosti.

      Sastavljeno u Bruxellesu 30. lipnja 2014.

            Za Komisiju

         Tonio BORG

            Član Komisije

      (1)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).

      (2)  Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije (SL L 362, 31.12.2012., str. 1.).

      (3)  Uredba Vijeća (EZ) br. 58/2003 od 19. prosinca 2002. o utvrđivanju statusa izvršnih agencija kojima se povjeravaju određene zadaće vezane uz upravljanje programima Zajednice (SL L 11, 16.1.2003., str. 1.).

      (4)  Direktiva Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.).

      (5)  Uredba (EZ) br. 882/2004 Europskog parlamenta i Vijeća od 29. travnja 2004. o službenom nadzoru koji se provodi radi provjere pridržavanja propisa o hrani i hrani za životinje te pravila o zdravlju i dobrobiti životinja (SL L 165, 30.4.2004., str. 1.).

      (6)  COM(2006.) 519 završna verzija 20.9.2006.

      (7)  Provedbena odluka Komisije 2013/770/EU оd 17. prosinca 2013. o osnivanju Izvršne agencije za potrošače, zdravlje i hranu te o stavljanju izvan snage Odluke 2004/858/EZ (SL L 341, 18.12.2013., str. 69).

      PRILOG
      Programu rada za 2014. o izobrazbi u području sigurnosti hrane i hrane za životinje, dobrobiti životinja i zdravlja bilja u okviru programa „Bolja izobrazba za sigurniju hranu”
      1.1.   Uvod

      Na temelju ciljeva utvrđenih u Uredbi (EZ) br. 882/2004 i Direktivi 2000/29/EZ ovaj program rada sadrži djelovanja koja će se financirati i raščlambu proračuna za 2014. kako slijedi:

                              1.2.

                              Javna nabava (provedba u okviru izravnog upravljanja): vanjski ugovori za izvršenje programa izobrazbe i druge alate za učenje

                  15 000 000 EUR

                              1.3.

                              Ostale mjere: operativni financijski doprinos za Izvršnu agenciju za potrošače, zdravlje i hranu

                  1 170 000 EUR

                     UKUPNO

                     16 170 000 EUR

            1.2.   Nabava: vanjski ugovori za izvršenje programa izobrazbe i druge alate za učenje

      Ukupna proračunska sredstva rezervirana za ugovore o javnoj nabavi u 2014. iznose 15 000 000 EUR.
      PRAVNA OSNOVA
      Uredba (EZ) br. 882/2004, članak 51. i članak 66. stavak 1. točke (b) i (c)
      Direktiva 2000/29/EZ, članak 2. stavak 1. točka (i).
      PRORAČUNSKA LINIJA
      Proračunska linija 17 04 03
      INDIKATIVAN BROJ I VRSTE PREDVIĐENIH UGOVORA
      Za sva navedena tehnička pitanja potpisat će se jedan ili više izravnih odnosno okvirnih ugovora o uslugama. Prema procjeni, potpisat će se 12 do 14 izravnih ugovora o uslugama i 1 do 3 posebnih ugovora o uslugama. Vanjski izvoditelji uglavnom su uključeni u organizacijski i logistički aspekt aktivnosti povezanih s izobrazbom.
      PREDMET PREDVIĐENIH UGOVORA (AKO JE MOGUĆE)
      Aktivnosti povezane s izobrazbom u državama članicama za 2014. bit će u vezi sa sljedećim pitanjima:

                  Djelatnosti

                  Iznos u eurima

                  Nusproizvodi životinjskog podrijetla

                  875 000

                  Propisi o hrani za životinje

                  990 000

                  Kontrola kontaminata

                  990 000

                  Pregledi na graničnim inspekcijskim postajama

                  850 000

                  Kontrola uvoza hrane neživotinjskog podrijetla

                  920 000

                  TRACES (santitarni i fitosanitarni aspekti)

                  645 000

                  Kontrola kretanja pasa i mačaka

                  625 000

                  Mikrobiološki kriteriji za hranu

                  725 000

                  Istraga pojava bolesti koje se prenose hranom

                  1 450 000

                  Dobrobit životinja

                  1 310 000

                  Informacije o hrani i njezinu sastavu

                  1 450 000

                  Analiza hrane

                  1 200 000

                  Fitosanitarne kontrole

                  1 150 000

                  Otpornost na antimikrobike i zoonoze

                  370 000

                  Materijali koji dolaze u dodir s hranom

                  240 000

                  Pregled ručnih uređaja za primjenu pesticida

                  310 000

                  Veterinarski i fitosanitarni okvir EU-a

                  375 000

                  Druga pitanja i studije povezane sa zdravljem i dobrobiti životinja, zdravljem bilja i sigurnosti hrane, konferencije, potpore, alati za učenje i širenje informacija

                  525 000

                     UKUPNO

                     15 000 000

            PROVEDBA
      Izvršna agencija za potrošače, zdravlje i hranu (Odluka Komisije 2013/770/EU) upravlja iznosom od 14 885 000 EUR te njime financira mjere za sigurnost hrane na temelju Uredbe (EZ) br. 882/2004 i Direktive 2000/29/EZ). Komisija će ostalih 115 000 EUR iskoristiti za potporu razvoju e-učenja.
      INDIKATIVAN OKVIR ZA POKRETANJE POSTUPKA JAVNE NABAVE
      Između lipnja i rujna kako bi se ugovori potpisali tijekom 2014.
      INDIKATIVAN IZNOS ZA POZIV ZA PODNOŠENJE PONUDA
      15 000 000 EUR
      1.3.   Ostale mjere: operativni financijski doprinos za Izvršnu agenciju za potrošače, zdravlje i hranu

      PRAVNA OSNOVA
      Uredba (EZ) br. 58/2003, a posebno njezin članak 12. stavak 3.
      PRORAČUNSKA LINIJA
      Proračunska linija: 17 01 06 03
      IZNOS
      1 170 000 EUR
      OPIS I CILJ PROVEDBENE MJERE
      Iz proračunske linije 17 01 06 03 financira se operativni financijski doprinos Izvršne agencije za potrošače, zdravlje i hranu u 2014. za dio povezan s programom „Bolja izobrazba za sigurniju hranu”. U skladu s člankom 12. stavkom 3. Uredbe Vijeća (EZ) br. 58/2003 operativni financijski doprinos dolazi iz sredstava dodijeljenih programima Unije kojima upravlja Agencija.


title: Provedbena odluka Komisije (EU) 2016/339 оd 8. ožujka 2016. o usklađivanju frekvencijskog pojasa 2010–2025 MHz za prijenosne i mobilne bežične videoveze te bežične kamere koje se upotrebljavaju za proizvodnju programa i posebne događaje (priopćeno pod brojem dokumenta C(2016) 1197) (Tekst značajan za EGP)

text:
               10.3.2016

               HR

               Službeni list Europske unije

               L 63/5

         PROVEDBENA ODLUKA KOMISIJE (EU) 2016/339
   оd 8. ožujka 2016.
   o usklađivanju frekvencijskog pojasa 2 010–2 025 MHz za prijenosne i mobilne bežične videoveze te bežične kamere koje se upotrebljavaju za proizvodnju programa i posebne događaje

         (priopćeno pod brojem dokumenta C(2016) 1197)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
   budući da:

               (1)

               Upotreba frekvencijskih pojaseva 1 900–1 980 MHz, 2 010–2 025 MHz i 2 110–2 170 MHz (zajednički nazvano „pojas 2 GHz”) koordinirala se u skladu s Odlukom br. 128/1999/EZ Europskog parlamenta i Vijeća (2). Ta je Odluka istekla 22. siječnja 2003., ali su države članice taj spektar nastavile upotrebljavati na usklađen način.

               (2)

               Upotreba uparenih potpojaseva 1 920–1 980 MHz i 2 110–2 170 MHz („upareni zemaljski pojas 2 GHz”) naknadno je usklađena Provedbenom odlukom Komisije 2012/688/EU (3) u skladu s tehnološkim razvojem i načelima neutralnosti u pogledu tehnologija i usluga.

               (3)

               Neupareni dio zemaljskog pojasa 2 GHz koji obuhvaća frekvencijske pojaseve 1 900–1 920 MHz i 2 010–2 025 MHz, a koji je bio dodijeljen mobilnim operaterima u Uniji, mobilne mreže u većini država članica ne upotrebljavaju već više od deset godina, što je dovelo do nedovoljne iskorištenosti dragocjenog spektra. Tom nedovoljnom iskorištenosti opravdavaju se nove mjere usklađivanja kako bi se osiguralo da se spektar djelotvorno i učinkovito upotrebljava u skladu s ciljevima višegodišnjeg programa za politiku radiofrekvencijskog spektra (4). Konkretan cilj tih mjera jest osigurati dostatan spektar za proizvodnju programa i posebne događaje, u skladu s ciljem unutarnjeg tržišta i pristupa kulturnim sadržajima te razvijanja civilne zaštite i spašavanja.

               (4)

               Kao odgovor na mandat koji je povjeren Komisiji 2011. u skladu s člankom 4. stavkom 2. Odluke 676/2002/EZ u pogledu tehničkih uvjeta za mogućnosti usklađivanja spektra za bežične radiomikrofone i bežične videokamere (5), Europska konferencija poštanskih i telekomunikacijskih uprava (CEPT) dostavila je svoje Izvješće 51. (6) u kojem je utvrdila frekvencijski pojas 2 010–2 025 MHz i druge frekvencijske pojaseve kao mogući novi spektar za bežične kamere i videoveze, što će se i dalje proučavati. Komisija je stoga u listopadu 2012. (7) povjerila CEPT-u daljnji mandat za provođenje istraživanja o usklađenim tehničkim uvjetima za frekvencijske pojaseve 1 900–1 920 MHz i 2 010–2 025 MHz u EU-u. Kao rezultat toga CEPT je 6. ožujka 2015. objavio Izvješće 52. (8) u kojem se određuju alternativne potencijalne upotrebe tih neuparenih zemaljskih pojaseva 2 GHz za provedbu politika istaknutih u Programu za politiku radiofrekvencijskog spektra u vezi s proizvodnjom programa i posebnim događajima te civilnom zaštitom i spašavanjem.

               (5)

               Kako je utvrđeno u izvješćima CEPT-a, kategorije prijenosnih ili mobilnih bežičnih videoveza i bežičnih kamera koje se mogu upotrebljavati za izradu programa i za posebne događaje mogu među ostalim uključivati ručne kamere ili drukčije namještene bežične kamere s integriranim ili vanjskim odašiljačima, uređaje za električno napajanje i antene s pomoću kojih se prenose visokokvalitetni videozapisi sa zvučnim signalima malog dosega, s vidljivim (eng. line-of-sight) ili nevidljivim vezama (eng. non-line-of-sight), prijenosne videoveze preko malih odašiljača za upotrebu na većem dosegu, obično do dva kilometra, te mobilne videoveze kao što su sustavi videoodašiljača s radijskim odašiljačem i prijamnicima ugrađenima u ili na motocikle, motocikle za utrke, bicikle, automobile, brodove, helikoptere, zračne brodove ili druge zrakoplove uz mogućnost upotrebe jednog ili obaju povezanih terminala u pokretu.

               (6)

               Upotreba frekvencijskog pojasa 2 010–2 025 MHz za videoveze i bežične kamere ima tehničke i ekonomske prednosti zbog koristi od susjednog frekvencijskog pojasa 2 025–2 110 MHz koji se također upotrebljava za takve veze i bežične kamere u više država članica te je u Preporuci Europskog odbora za radiokomunikacije 25-10 (9) utvrđen kao preporučeno područje ugađanja. Budući da se u Izvješću 52. CEPT-a potvrđuje da videouređaji za proizvodnju programa i posebne događaje mogu funkcionirati u frekvencijskom pojasu 2 010–2 025 MHz pod istim tehničkim uvjetima koji se primjenjuju na upotrebu spektra za proizvodnju programa i posebne događaje u pojasu 2 025–2 110 MHz, time bi se proširila dostupnost spektra za videoveze i bežične kamere s 85 MHz na 100 MHz.

               (7)

               Iako u većini država članica frekvencijski pojas 2 010–2 025 MHz ili nije dodijeljen ili ga mobilni operateri godinama ne upotrebljavaju, u nekim se slučajevima spektar upotrebljava za postojeće usluge; takvo stanje može zahtijevati fleksibilan pristup i lokalne dogovore kojima se u obzir uzimaju čimbenici kao što su lokacija na kojoj se upotrebljava spektar te tehnička svojstva upotrebe spektra za videouređaje za proizvodnju programa i posebne događaje u frekvencijskom pojasu 2 010–2 025 MHz u dotičnoj državi članici i u susjednim državama članicama.

               (8)

               Nadalje, dostupnost i upotreba frekvencijskog pojasa 2 010–2 025 MHz za videouređaje za proizvodnju programa i posebne događaje trebale bi biti na neisključivoj osnovi tako da države članice mogu na nacionalnoj osnovi dopustiti upotrebu tog spektra za druge vrste primjena, kao što su civilna zaštita i spašavanje ili privremene videoveze od točke do točke te industrijske kamere, sve dok su te upotrebe u skladu s tehničkim parametrima utvrđenima u ovoj Odluci.

               (9)

               Usklađenim uvjetima u cijeloj Uniji pridonijelo bi se uspostavi učinkovitog jedinstvenog tržišta za navedene upotrebe s ekonomijom razmjera i koristi za građane Unije i industriju, u skladu s Direktivom o radijskoj opremi i telekomunikacijskoj terminalnoj opremi (Direktiva 1999/5/EZ Europskog parlamenta i Vijeća) (10) i Direktivom o radijskoj opremi (Direktiva 2014/53/EU Europskog parlamenta i Vijeća) (11).

               (10)

               Kako bi se dugoročno osigurala i učinkovita upotreba frekvencijskog pojasa 2 010–2 025 MHz, države članice trebale bi nadzirali upotrebu frekvencijskog pojasa 2 010–2 025 MHz te o tome redovito izvješćivati Komisiju.

               (11)

               Mjere predviđene ovom Odlukom u skladu su s mišljenjem Odbora za radiofrekvencijski spektar,

         DONIJELA JE OVU ODLUKU:
   Članak 1.
   Svrha ove Odluke usklađivanje je tehničkih uvjeta za dostupnost i učinkovitu upotrebu frekvencijskog pojasa 2 010–2 025 MHz za videouređaje za proizvodnju programa i posebne događaje na neisključivoj osnovi.
   Članak 2.
   Za potrebe ove Odluke, videouređaji za proizvodnju programa i posebne događaje odnose se na bežične videoveze koje mogu biti prijenosne ili mobilne te na bežične kamere koje se upotrebljavaju za proizvodnju programa i za posebne događaje.
   Članak 3.
   Što prije, a najkasnije šest mjeseci nakon datuma obavijesti o ovo Odluci države članice određuju frekvencijski pojas 2 010–2 025 MHz za videouređaje za proizvodnju programa i posebne događaje te ga čine dostupnim na neisključivoj osnovi, u skladu s parametrima navedenima u Prilogu.
   Ako otkriju ometanje drugih tipova korisnika ili usluga spektra koji imaju pravo upotrebljavati frekvencijski pojas 2 010–2 025 MHz na datum stupanja na snagu ove Odluke, države članice mogu ograničiti upotrebu videoopreme za proizvodnju programa i posebne događaje u dijelu frekvencijskog pojasa u određenim zemljopisnim područjima, u skladu s Prilogom.
   Članak 4.
   Države članice kontroliraju upotrebu frekvencijskog pojasa 2 010–2 025 MHz te o tome redovito izvješćuju Komisiju i dostavljaju sve informacije o izmjeni ili povlačenju prava na upotrebu kako bi se omogućila pravovremena revizija ove Odluke, ako to bude potrebno.
   Članak 5.
   Ova je Odluka upućena državama članicama.

      Sastavljeno u Bruxellesu 8. ožujka 2016.

            Za Komisiju

         Günther OETTINGER

            Član Komisije

      (1)  SL L 108, 24.4.2002., str. 1.

      (2)  Odluka br. 128/1999/EZ Europskog parlamenta i Vijeća od 14. prosinca 1998. o usklađenom uvođenju mobilnih i bežičnih komunikacijskih sustava treće generacije u Zajednicu (SL L 17, 22.1.1999., str. 1.).

      (3)  Provedbena odluka Komisije 2012/688/EU od 5. studenoga 2012. o usklađivanju frekvencijskih pojaseva 1 920–1 980 MHz i 2 110–2 170 MHz za zemaljske sustave koji mogu pružati elektroničke komunikacijske usluge u Uniji (SL L 307, 7.11.2012., str. 84.).

      (4)  Odluka br. 243/2012/EU Europskog parlamenta i Vijeća od 14. ožujka 2012. o uspostavljanju višegodišnjeg programa za politiku radiofrekvencijskog spektra (SL L 81, 21.3.2012., str. 7.).

      (5)  Mandat CEPT-u od 15. prosinca 2011., RSCOM 11-59 završna verzija.

      (6)  Izvješće o tehničkim uvjetima za osiguranje održivog funkcioniranja bežičnih videokamera koje je 8. studenoga 2013. odobrio Odbor za elektroničke komunikacije (ECC).

      (7)  RSCOM12-17 rev 3 donesen 10. listopada 2012.

      (8)  Izvješće 52. CEPT-a Europskoj komisiji kao odgovor na mandat za „provođenje istraživanjâ o usklađenim tehničkim uvjetima za frekvencijske pojaseve 1 900–1 920 MHz i 2 010–2 025 MHz (‚neupareni zemaljski pojasevi 2 GHz’) u EU-u” koje je 6. ožujka 2015. odobrio ECC.

      (9)  Preporuka Europskog odbora za radiokomunikacije 25-10 o rasponu frekvencija za upotrebu privremenih zemaljskih audio i video pomoćnih usluga za internetski prijenos te pomoćnih usluga za veze za izradu programa (SAP i SAB) (uključujući elektroničko prikupljanje vijesti i vanjski internetski prijenos (ENG/OB)).

      (10)  Direktiva 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi i o uzajamnom priznavanju njihove sukladnosti (SL L 91, 7.4.1999., str. 10.).

      (11)  Direktiva 2014/53/EU Europskog parlamenta i Vijeća od 16. travnja 2014. o usklađivanju zakonodavstava država članica o stavljanju na raspolaganje radijske opreme na tržištu i stavljanju izvan snage Direktive 1999/5/EZ (SL L 153, 22.5.2014., str. 62.).

      PRILOG

         PARAMETRI IZ ČLANKA 3.

      Za potrebe ovog Priloga e.i.r.p. znači ekvivalentna izotropna izračena snaga koja je umnožak snage privedene anteni i dobitka antene u danom smjeru, u odnosu na izotropnu antenu (apsolutni ili izotropni dobitak).

         Ekvivalentna izotropna izračena snaga (e.i.r.p.) za videospektre za proizvodnju programa i posebne događaje

                  Vrsta veze

                  e.i.r.p.

                  Bežična kamera

                  – 7 dBW

                  Prijenosna videoveza

                  16 dBW

                  Mobilna videoveza

                  10 dBW

            Pristup spektru uglavnom se može odobriti lokalnim dogovorima. Ti lokalni dogovori mogu biti sastavljeni tako da se u obzir uzmu čimbenici kao što su lokacija na kojoj se spektar upotrebljava te tehničke značajke upotrebe spektra za videouređaje za proizvodnju programa i posebne događaje ili za postojeće usluge i lokacije.
      Države članice mogu prilagoditi ograničenja e.i.r.p.-a za videouređaje za proizvodnju programa i posebne događaje navedene u tablici ako lokalni uvjeti u dotičnoj državi članici te u susjednim državama članicama omogućuju više granice, pri čemu se ne dovodi u pitanje supostojanje usluga koje već postoje na tržištu.


title: 2013/706/EU: Provedbena odluka Komisije оd 29. studenoga 2013. o izmjeni Priloga I. Odluci 2009/177/EZ s obzirom na status slobodno od bolesti Danske u pogledu virusne hemoragijske septikemije te Irske i Sjeverne Irske, državnog područja Ujedinjene Kraljevine, u pogledu Koi herpes viroze (priopćeno pod brojem dokumenta C(2013) 8385)  Tekst značajan za EGP

text:
               3.12.2013

               HR

               Službeni list Europske unije

               L 322/42

         PROVEDBENA ODLUKA KOMISIJE
   оd 29. studenoga 2013.
   o izmjeni Priloga I. Odluci 2009/177/EZ s obzirom na status slobodno od bolesti Danske u pogledu virusne hemoragijske septikemije te Irske i Sjeverne Irske, državnog područja Ujedinjene Kraljevine, u pogledu Koi herpes viroze
   (priopćeno pod brojem dokumenta C(2013) 8385)
   (Tekst značajan za EGP)
   (2013/706/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i suzbijanju određenih bolesti akvatičnih životinja (1), a posebno njezin članak 44. stavak 1. prvi podstavak, članak 44. stavak 2. prvi podstavak, članak 49. stavak 1. i članak 50. stavak 3.,
   budući da:

               (1)

               Odlukom Komisije 2009/177/EZ (2) utvrđuje se popis država članica, zona i kompartmenta na koje se primjenjuju odobreni programi nadziranja i iskorjenjivanja u pogledu jedne ili više neegzotičnih bolesti navedenih u dijelu II. Priloga IV. Direktivi 2006/88/EZ. Isto tako Odlukom 2009/177/EZ uspostavlja se popis država članica, zona i kompartmenta proglašenima slobodnima od jedne ili više navedenih bolesti.

               (2)

               Danska je za razdoblje od 1. siječnja 2009. do 31. prosinca 2013. u skladu s Odlukom Vijeća 90/424/EEZ (3) Komisiji dostavila višegodišnji program iskorjenjivanja virusne hemoragijske septikemije (VHS). Zone obuhvaćene tim programom unesene su u dio B popisa iz Priloga I. Odluci 2009/177/EZ.

               (3)

               Danska je Komisiji dostavila deklaraciju o završetku višegodišnjeg programa iskorjenjivanja virusne hemoragijske septikemije (VHS) i njezinom uspješnom iskorjenjivanju iz cijelog državnog područja Danske. Deklaracija je u skladu sa zahtjevima deklaracije, odnosno izjave o proglašenju odsutnosti bolesti utvrđenih u Direktivi 2006/88/EZ. U skladu s tim cijelo bi kontinentalno državno područje Danske trebalo proglasiti slobodnim od virusne hemoragijske septikemije (VHS).

               (4)

               Irska je u prosincu 2009. Komisiji dostavila višegodišnji program nadziranja Koi herpes viroze (KHV) kojim je obuhvaćeno cijelo državno područje Irske. Područje obuhvaćeno tim programom uneseno je u dio A popisa iz Priloga I. Odluci 2009/177/EZ.

               (5)

               Irska je Komisiji dostavila deklaraciju o odsutnosti Koi herpes viroze (KHV). Deklaracija je u skladu sa zahtjevima deklaracije, odnosno izjave o proglašenju odsutnosti bolesti utvrđenima u Direktivi 2006/88/EZ. U skladu s tim cijelo bio državno područje Irske trebalo proglasiti slobodnim od herpes viroze (KHV).

               (6)

               Ujedinjena Kraljevina je u siječnju 2010. Komisiji dostavila višegodišnji program nadziranja Koi herpes viroze (KHV) u Sjevernoj Irskoj, državnom području Ujedinjene Kraljevine.

               (7)

               Ujedinjena Kraljevina je u veljači 2013. Komisiji dostavila deklaraciju o odsutnosti Koi herpes viroze (KHV) u Sjevernoj Irskoj, državnom području Ujedinjene Kraljevine. Deklaracija je u skladu sa zahtjevima deklaracije, odnosno izjave o proglašenju odsutnosti bolesti utvrđenima u Direktivi 2006/88/EZ. U skladu s tim Sjevernu Irsku, državno područje Ujedinjene Kraljevine, trebalo bi proglasiti slobodnom od herpes viroze (KHV).

               (8)

               Stoga je dijelove A, B i C Priloga I. Odluci 2009/177/EZ potrebno na odgovarajući način izmijeniti.

               (9)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Prilog I. Odluci 2009/177/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 29. studenoga 2013.

            Za Komisiju

         Tonio BORG

            Član Komisije

      (1)  SL L 328, 24.11.2006., str. 14.

      (2)  Odluka Komisije 2009/177/EZ od 31. listopada 2008. o provedbi Direktive Vijeća 2006/88/EZ s obzirom na programe nadziranja i iskorjenjivanja i na status država članica, zona i kompartmenta slobodnih od bolesti (SL L 63, 7.3.2009., str. 15.).

      (3)  Odluka Vijeća 90/424/EEZ od 26. lipnja 1990. o troškovima u području veterine (SL L 224, 18.8.1990., str. 19.).

      PRILOG
      Prilog I. Odluci 2009/177/EZ mijenja se kako slijedi:
      1.   Dio A
      Briše se unos za Irsku koji se odnosi na herpes virozu (KHV).
      2.   Dio B
      Briše se unos za Dansku koji se odnosi na virusnu hemoragijsku septikemiju (VHS).
      3.   Dio C

                  (a)

                  Unos za Dansku koji se odnosi na virusnu hemoragijsku septikemiju (VHS) zamjenjuje se sljedećim:

                              „Danska

                              DK

                              Cijelo kontinentalno državno područje”

                  (b)

                  Za Irsku se umeće sljedeći unos koji se odnosi na herpes virozu (KHV):

                              „Irska

                              IE

                              Cijelo državno područje”

                  (c)

                  Za Ujedinjenu Kraljevinu umeće se sljedeći unos koji se odnosi na herpes virozu (KHV):

                              „Ujedinjena Kraljevina

                              UK

                              Državno područje Sjeverne Irske”


title: 2013/259/EU: Provedbena odluka Komisije od 31. svibnja 2013. o izmjeni Priloga I. Odluci 2004/211/EZ vezano uz unose za Bahrein i Kinu na popisu trećih zemalja i dijelova njihovog državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara (priopćena pod brojem dokumenta C(2013) 2927)  Tekst značajan za EGP

text:
               03/Sv. 072

               HR

               Službeni list Europske unije

               94

         32013D0259(01)

               L 150/28

               SLUŽBENI LIST EUROPSKE UNIJE

               31.05.2013.

      PROVEDBENA ODLUKA KOMISIJE

   od 31. svibnja 2013.
   o izmjeni Priloga I. Odluci 2004/211/EZ vezano uz unose za Bahrein i Kinu na popisu trećih zemalja i dijelova njihovog državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara
   (priopćena pod brojem dokumenta C(2013) 2927)
   (Tekst značajan za EGP)
   (2013/259/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (1), a posebno njezin članak 17. stavak 3. točku (a),
   uzimajući u obzir Direktivu Vijeća 2009/156/EZ od 30. studenoga 2009. o uvjetima zdravlja životinja kojima se uređuje premještanje i uvoz kopitara iz trećih zemalja (2), a posebno njezin članak 12. stavke 1. i 4. te uvodnu rečenicu i točke (a) i (b) njezinoga članka 19.,
   budući da:

               (1)

               Direktivom 92/65/EEZ utvrđeni su uvjeti koji se primjenjuju na uvoz u Uniju, između ostalog, sjemena, jajnih stanica i zametaka kopitara. Ti uvjeti moraju biti barem istovrijedni s onima koji se primjenjuju na promet između država članica.

               (2)

               Direktivom 2009/156 utvrđeni su uvjeti zdravlja životinja za uvoz u Uniju živih kopitara. Tom se Direktivom predviđa da je uvoz kopitara u Uniju dozvoljen samo iz onih trećih zemalja koje ispunjavaju određene uvjete zdravlja životinja.

               (3)

               U Odluci Komisije 2004/211/EZ od 6. siječnja 2004. o uspostavljanju popisa trećih zemalja i dijelova njihovog državnog područja iz kojih države članice odobravaju uvoz živih kopitara i sjemena, jajnih stanica i zametaka kopitara, te o izmjeni odluka 93/195/EEZ i 94/63/EEZ (3), utvrđen je popis trećih zemalja ili njihovih dijelova, kad se primjenjuje regionalizacija, iz kojih države članice smiju odobravati uvoz živih kopitara i njihovog sjemena, jajnih stanica i zametaka i navedeni su i ostali uvjeti koji se primjenjuju na takav uvoz. Popis je naveden u Prilogu I. Odluci 2004/211/EZ.

               (4)

               Nakon iskorjenjivanja maleusa, Bahrein je nastavio s boljim nadzorom i zabranama prometa kopitarima koji se drže u sjevernim dijelovima zemlje. Zato su u Prilogu I. Odluci 2004/211/EZ naznačeni drugačiji uvjeti za uvoz u države članice registriranih konja iz sjevernih i južnih dijelova te države. Kako se od rujna 2011. nije pojavio nijedan slučaj maleusa u Bahreinu, može se dopustiti uvoz registriranih konja pod istim uvjetima s cijelog državnog područja Bahreina.

               (5)

               Da bi mogli ugostiti jahačku priredbu Global Champions Tour u listopadu 2013., koja se održava pod pokroviteljstvom Svjetske jahačke federacije (FEI), nadležna kineska tijela zatražila su za šire gradsko područje Šangaja koje je izravno dostupno s obližnje međunarodne zračne luke priznanje kao područja slobodnog od bolesti konja. S obzirom na privremenu narav objekata izgrađenih u tu svrhu na parkiralištu EXPO 2010 primjereno je predvidjeti samo privremeno odobrenje za to područje.

               (6)

               Kineska tijela pružila su jamstva posebno vezano uz obvezu prijavljivanja u njihovoj zemlji bolesti navedenih na popisu u Prilogu I. Direktivi 2009/156/EZ i obvezala se u cijelosti poštovati članak 12. stavak 2. točku (f) te Direktive u vezi s obavješćivanjem Komisije i država članica. Dodatno tome, kineska tijela obavijestila su Komisiju da će se cijela skupina konja, koji se natječu na toj priredbi a koji dolaze iz i koji se vraćaju u države članice, držati posve odvojeno od konja koji nisu istog podrijetla i zdravstvenog statusa.

               (7)

               S obzirom na ta jamstva i informacije koje su pružila kineska tijela, može se tijekom ograničenog vremenskog razdoblja iz dijela državnoga područja Kine dopustiti ponovni ulazak registriranih konja poslije privremenog izvoza u skladu sa zahtjevima Odluke Komisije 93/195/EEZ od 2. veljače 1993. uvjetima zdravlja životinja i veterinarskom certificiranju za ponovni ulazak registriranih konja za utrke, natjecanja i kulturna događanja nakon privremenog izvoza (4).

               (8)

               Unose za Bahrein i Kinu u Prilogu I. Odluci 2004/211/EZ potrebno je izmijeniti.

               (9)

               Zato je potrebno izmijeniti Odluku 2004/211/EZ.

               (10)

               Mjere predviđene u ovoj Odluci u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Prilog I. Odluci 2004/211/EZ mijenja se u skladu s Prilogom ovoj Odluci.
   Članak 2.
   Ova je Odluka upućena državama članicama.

      Sastavljeno u Bruxellesu 31. svibnja 2013.

            Za Komisiju

         Tonio BORG

            Član Komisije

      (1)  SL L 268, 14.9.1992., str. 54.

      (2)  SL L 192, 23.7.2010., str. 1.

      (3)  SL L 73, 11.3.2004., str. 1.

      (4)  SL L 86, 6.4.1993., str. 1.
   PRILOG
   Prilog I. Odluci 2004/211/EZ mijenja se kako slijedi:

               (1)

               Unos za Bahrein zamjenjuje se sljedećim

                           „BH

                           Bahrein

                           BH-0

                           Cijela država

                           E

                           X

                           X

                           X

                           —

                           —

                           —

                           —

                           —

                           —”

               (2)

               Unos za Kinu zamjenjuje se sljedećim:

                           „CN

                           Kina

                           CN-0

                           Cijela država

                           —

                           —

                           —

                           —

                           —

                           —

                           —

                           —

                           —

                           CN-1

                           Područje slobodno od bolesti konja u gradu Conghua, gradskom području Guangzhou, pokrajini Guangdong uključujući biosigurnosni autocestovni prolaz prema i iz zračne luke u Guangzhou i Hong Kongu (vidjeti detalje u polju 3.)

                           C

                           X

                           X

                           X

                           —

                           —

                           —

                           —

                           —

                           —

                           CN-2

                           Mjesto održavanja Global Champions Tour na Expo 2010 parkirališni lot br. 15. i prolaz prema međunarodnoj zračnoj luci Shanghai Pudong u sjevernom dijelu Novog područja Pudonga i istočnoga dijela distrikta Minhang matičnog područja Šangaja (vidjeti detalje u polju 5.)

                           C

                           —

                           X

                           —

                           —

                           —

                           —

                           —

                           —

                           —

                           Na snazi od 24. rujna do 24. listopada 2013.”

               (3)

               Polje 4. se briše.

               (4)

               Dodaje se sljedeće polje 5.:

                           „Polje 5.

                           CN

                           Kina

                           CN-2

                           Razgraničenje zone u matičnom području Šangaja:

                                       Zapadna granica

                                       :

                                       Rijeka Huangpu od estuarija na sjeveru do odvajanja rijeke Dahzi,

                                       Južna granica

                                       :

                                       od odvajanja rijeke Huanpu do estuarija rijeke Dazhi na istoku,

                                       Sjeverne i istočne granice

                                       :

                                       obala.”


title: 2014/752/EU: Provedbena odluka Komisije оd 30. listopada 2014. o istovrijednosti regulatornog okvira Japana za središnje druge ugovorne strane u odnosu na zahtjeve Uredbe (EU) br. 648/2012 Europskog parlamenta i Vijeća o OTC izvedenicama, središnjoj drugoj ugovornoj strani i trgovinskom repozitoriju

text:
               31.10.2014

               HR

               Službeni list Europske unije

               L 311/55

         PROVEDBENA ODLUKA KOMISIJE
   оd 30. listopada 2014.
   o istovrijednosti regulatornog okvira Japana za središnje druge ugovorne strane u odnosu na zahtjeve Uredbe (EU) br. 648/2012 Europskog parlamenta i Vijeća o OTC izvedenicama, središnjoj drugoj ugovornoj strani i trgovinskom repozitoriju

      (2014/752/EU)

   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno članak 25. stavak 6.,
   budući da:

               (1)

               Postupkom priznavanja središnje druge ugovorne strane (central counterparty, CCP) s poslovnim nastanom u trećoj zemlji, koji je utvrđen člankom 25. Uredbe (EU) br. 648/2012, želi se CCP-u koji ima poslovni nastan i odobrenje u trećoj zemlji čiji su regulatorni standardi istovrijedni onima utvrđenima Uredbom omogućiti pružanje usluga poravnanja članovima sustava poravnanja s poslovnim nastanom u Uniji odnosno pružanje tih usluga na mjestima trgovanja čiji je poslovni nastan u Uniji. Taj postupak priznavanja i odluka o istovrijednosti koja iz njega proizlazi pridonose tako postizanju nadređenog cilja Uredbe (EU) br. 648/2012 o smanjivanju sistemskog rizika uključivanjem sigurnih i stabilnih CCP-ova u poravnanje ugovora o OTC izvedenicama (OTC), uključujući CCP-ove koji imaju poslovni nastan i odobrenje u trećoj zemlji.

               (2)

               Da bi se pravni sustav treće zemlje smatrao istovrijednim pravnom sustavu Unije u odnosu na CCP-ove, važeći bi pravni i nadzorni sustavi trebali u pogledu regulatornih ciljeva koji se postižu proizvoditi značajan rezultat koji je jednakovrijedan zahtjevima Unije. Stoga je svrha procjene istovrijednosti provjeriti osiguravaju li pravni i nadzorni sustavi Japana to da CCP-ovi koji ondje imaju poslovni nastan i odobrenje ne izlažu članove sustava poravnanja s poslovnim nastanom u Uniji i mjesta trgovanja s poslovnim nastanom u Uniji višoj razini rizika nego što bi ih izložili CCP-ovi koji imaju odobrenje u Uniji te stoga ne čine razinu sistemskog rizika u Uniji neprihvatljivom.

               (3)

               Dana 1. rujna 2013. Komisija je zaprimila stručni savjet Europskog nadzornog tijela za vrijednosne papire i tržišta kapitala (ESMA) u vezi s pravnim i nadzornim sustavima koji se u Japanu primjenjuju na CCP-ove koji ondje imaju poslovni nastan. Dodatak tom savjetu zaprimljen je 27. siječnja 2014. Stručnim su savjetom utvrđene mnoge razlike između pravno obvezujućih zahtjeva koji se primjenjuju u okviru nadležnosti Japana i pravno obvezujućih zahtjeva koji se na CCP-ove primjenjuju na temelju Uredbe (EU) br. 648/2012. Ova se Odluka, međutim, ne temelji samo na komparativnoj analizi pravno obvezujućih zahtjeva koji se na CCP-ove primjenjuju u Japanu nego i na ocjeni ishoda tih zahtjeva u smislu smanjenja razine rizika koje se njima postiže.

               (4)

               U skladu s člankom 25. stavkom 6. Uredbe (EU) br. 648/2012 tri se uvjeta moraju ispuniti kako bi se utvrdilo jesu li pravni i nadzorni sustavi treće zemlje u pogledu CCP-ova istovrijedni onima koji su utvrđeni tom Uredbom.

               (5)

               Prema prvom uvjetu CCP-ovi koji imaju odobrenje u trećoj zemlji moraju ispunjivati pravno obvezujuće zahtjeve koji su istovrijedni zahtjevima utvrđenima u glavi IV. Uredbe (EU) br. 648/2012.

               (6)

               Pravno obvezujući zahtjevi Japana za klirinške organizacije (clearing organisations, CO) koje ondje imaju odobrenje sastoje se od Zakona o financijskim instrumentima i burzama od 2006. (Financial Instruments and Exchange Act 2006, FIEA), kojim je uspostavljen nadzorni okvir za organizacije koje se bave poravnanjem vrijednosnih papira i izvedenica, te Zakona o robnim izvedenicama od 2009. (Commodity Derivatives Act 2009, CDA), kojim je uređen nadzorni okvir za organizacije koje se bave poravnanjem robe. Ovom je Odlukom obuhvaćen samo sustav uređen FIEA-om.

               (7)

               FIEA-om je predviđeno da se prije izdavanja licencije za obavljanje poslova poravnanja premijer Japana mora uvjeriti da CO raspolaže pravilima poslovanja – unutarnjim pravilima i postupcima klirinških organizacija – koja su u skladu s važećim zakonima i propisima; da financijska sposobnost CO-a dopušta obavljanje poravnanja financijskih instrumenata; da su očekivani prihod i rashod povezani s poslovanjem CO-a povoljni; da osoblje CO-a raspolaže dostatnim znanjem i iskustvom za primjereno i sigurno obavljanje poravnanja financijskih instrumenata; da su struktura i sustav CO-a adekvatno razvijeni za pravilnu provedbu namire. U skladu s člankom 194-7 stavkom 1. FIEA-e premijer svoju ovlast u okviru FIEA-e delegira direktoru Agencije za financijske usluge Japana (Financial Services Agency of Japan, JFSA). Stoga je za izdavanje licencije za poslove poravnanja nadležan direktor JFSA-e.

               (8)

               JFSA je osim toga u prosincu 2013. objavila Cjelovite smjernice za nadzor infrastruktura financijskih tržišta (Smjernice), u kojima je detaljno opisan nadzorni okvir za infrastrukture financijskog tržišta, uključujući CO-ove, a osobito način na koji CO-ovi moraju poštovati odredbe FIEA-e. Smjernice se primjenjuju pomoću unutarnjih pravila i postupaka CO-ova.

               (9)

               Tako su pravno obvezujući zahtjevi Japana raspoređeni na dvije razine. Temeljna načela za CO-ove utvrđena FIEA-om (primarna pravila) sastoje se od strogih standarda koje CO-ovi moraju poštovati kako bi dobili licenciju za pružanje usluga poravnanja u Japanu. Ta su primarna pravila prva razina pravno obvezujućih zahtjeva u Japanu. Da bi dokazali usklađenost s primarnim pravilima, CO-ovi moraju dostaviti direktoru JFSA-e svoja unutarnja pravila i propise te ih on mora odobriti. Ta unutarnja pravila i postupci čine drugu razinu pravno obvezujućih zahtjeva Japana te moraju sadržavati iscrpne pojedinosti o tome kako će CO koji podnosi zahtjev ispuniti te standarde u skladu sa Smjernicama. Interna pravila i postupci CO-ova moraju osim toga sadržavati dodatne odredbe kojima se dopunjuju primarna pravila. Nakon što ih direktor JFSA-e odobri, ta unutarnja pravila i postupci postaju pravno obvezujući za CO. Ta su pravila stoga sastavni dio pravnog i nadzornog sustava Japana, koje CCP-ovi s poslovnim nastanom u Japanu moraju poštovati. U slučaju da CO ne poštuje primarna pravila i postupke, direktor JFSA-e ima ovlast poduzimati upravne mjere protiv CO-a, uključujući izdavanje naloga za poboljšanje poslovanja ili poništenje svih ili dijela CO-ovih licencija.

               (10)

               Primarna pravila koja se primjenjuju na CO-ove i dopunjena su unutarnjim pravilima i postupcima imaju značajne rezultate koji su istovrijedni učincima pravila iz glave IV. Uredbe (EU) br. 648/2012. Posebno je pravno obvezujućim zahtjevima koji se primjenjuju na CO-ove u pogledu broja neispunjenih obveza koje treba pokriti ukupnim financijskim resursima propisano to da CO-ovi čiji je obujam poravnanja u Japanu veći od 95 % moraju moći pokriti neispunjene obveze dvaju najvećih članova sustava poravnanja u odnosu na koje bi u ekstremnim ali vjerojatnim tržišnim uvjetima imali najveću izloženost (načelo minimalnog pokrivanja). Tim se zahtjevom osigurava stupanj smanjenja rizika u mjeri u kojoj se to postiže na temelju zahtjeva iz glave IV. Uredbe (EU) br. 648/2012, pa se stoga treba smatrati istovrijednim.

               (11)

               Pravno obvezujućim zahtjevima koji se na CO-ove primjenjuju u pogledu likvidnosnog rizika propisano je to da CO-ovi čiji je obujam poravnanja u Japanu veći od 95 % primjenjuju „načelo minimalnog pokrivanja”. Tim se zahtjevom osigurava stupanj smanjenja rizika u mjeri u kojoj se to postiže na temelju zahtjeva iz glave IV. Uredbe (EU) br. 648/2012, pa se stoga treba smatrati istovrijednim. Konačno, pravno obvezujući zahtjevi koji se na CO-ove primjenjuju u pogledu kontinuiteta poslovanja, kolateralnih zahtjeva, rizika namire, odvajanja i prenosivosti, izračuna inicijalnih iznosa naknade i upravljanja, uključujući organizacijske zahtjeve, zahtjeve koji se odnose na više rukovodstvo, odbor za rizike, vođenje evidencije, kvalificirane udjele, informacije dostavljene nadležnom tijelu, sukob interesa, izdvajanje poslovnih aktivnosti i provedbu poslova, imaju značajne rezultate koji odgovaraju onima utvrđenima Uredbom (EU) br. 648/2012, pa se stoga trebaju smatrati istovrijednima.

               (12)

               Komisija stoga zaključuje da se pravnim i nadzornim sustavima Japana osigurava to da CO-ovi koji ondje imaju odobrenje poštuju pravno obvezujuće zahtjeve koji su istovrijedni zahtjevima utvrđenima u glavi IV. Uredbe (EU) br. 648/2012.

               (13)

               U skladu s drugim uvjetom u članku 25. stavku 6. pravni i nadzorni sustavi Japana u odnosu na CCP-ove koji ondje imaju odobrenje moraju omogućiti učinkovit nadzor nad tim CCP-ovima i izvršenje na kontinuiranoj osnovi.

               (14)

               JFSA je nadležna za nadzor nad infrastrukturama financijskih tržišta. JFSA kontinuirano prati usklađenost CO-ova sa zahtjevima za upravljanje rizikom tako što provodi nadzorne i ispitne postupke utemeljene na procjeni rizika, uključujući testiranje bonitetnih zahtjeva. JFSA može zahtijevati od CO-ova da dostave informacije, izvješća i druge materijale povezane s njihovim poslovanjem te može provesti pregled nad njihovim poslovanjem, evidencijom i knjigama. JFSA ocjenjuje i poštuju li CO-ovi svoje obveze. Ta se ispitivanja zaključuju izvješćem u kojem se utvrđuju eventualni zabilježeni nedostatci. JFSA raspolaže različitim mjerama pomoću kojih osigurava da CO-ovi primjereno pristupe svim utvrđenim problemima, što uključuje i zahtjev CO-ovima da pismeno potvrde njihovo pravodobno rješavanje. JFSA raspolaže dodatnim sredstvima za postizanje usklađenosti, uključujući ovlast za izdavanje naloga za poboljšanje poslovnih operacija te izvršenje tih naloga. JFSA može poništiti CO-ove licencije, u cijelosti ili djelomično.

               (15)

               Komisija stoga zaključuje da se pravnim i nadzornim sustavima Japana u pogledu CCP-ova koji ondje imaju odobrenje osiguravaju djelotvoran nadzor i izvršenje na kontinuiranoj osnovi.

               (16)

               U skladu s trećim uvjetom iz članka 25. stavka 6. Uredbe (EU) br. 648/2012 pravni i nadzorni sustavi Japana moraju uključivati učinkovit istovrijedan sustav za priznavanje CCP-ova koji imaju odobrenje u skladu s pravnim sustavima trećih zemalja (CCP-ovi trećih zemalja).

               (17)

               CCP-ovi trećih zemalja mogu podnijeti zahtjev za licenciju kao „strani CCP”, koja će im omogućiti da u Japanu pružaju iste one usluge za koje imaju odobrenje u trećoj zemlji. Kriteriji koji se primjenjuju na CCP-ove trećih zemalja koji podnose zahtjev za licenciju slični su kriterijima koji se primjenjuju za licenciranje japanskih klirinških organizacija. CCP treće zemlje koji podnosi zahtjev treba, na temelju pravnih i nadzornih sustava koji se primjenjuju u trećoj zemlji, raspolagati dostatnim financijskim temeljima, dostatnim znanjem i iskusnim osobljem te dostatnim sustavom i ustrojem za primjereno i sigurno obavljanje poslova poravnanja. Osim toga CCP-ovi trećih zemalja izuzeti su od određenih zahtjeva koji se primjenjuju na domaće CCP-ove s odobrenjem u Japanu ako su im strana nadležna tijela s kojima JFSA ima ugovore o suradnji dodijelila istovrijedne licencije.

               (18)

               Stoga se treba smatrati da pravni i nadzorni sustavi Japana osiguravaju učinkovit istovrijedan sustav za priznavanje CCP-ova trećih zemalja.

               (19)

               Stoga se može smatrati da pravni i nadzorni sustavi Japana u pogledu CO-ova ispunjuju uvjete iz članka 25. stavka 6. Uredbe (EU) br. 648/2012 te da bi se ti pravni i nadzorni sustavi trebali smatrati istovrijednima zahtjevima iz Uredbe (EU) br. 648/2012. Potrebno je da Komisija, koju obavješćuje ESMA, nastavi pratiti razvoj pravnog i nadzornog okvira Japana u pogledu CCP-a te ispunjivanje uvjeta na temelju kojih je donesena ova odluka.

               (20)

               Mjere predviđene ovom Odlukom u skladu su s mišljenjem Europskog odbora za vrijednosne papire,

         DONIJELA JE OVU ODLUKU:
   Članak 1.
   Za potrebe članka 25. stavka 6. Uredbe (EU) br. 648/2012 pravni i nadzorni sustavi Japana koji se sastoje od Zakona o financijskim instrumentima i burzama od 2006. (Financial Instruments and Exchange Act 2006, FIEA) kako je upotpunjen Cjelovitim smjernicama za nadzor infrastruktura financijskih tržišta (Comprehensive Guidelines for Supervision of Financial Market Infrastructures) te se primjenjuju na klirinške organizacije (clearing organisations, CO) koje ondje imaju odobrenje smatraju se istovrijednima zahtjevima utvrđenima Uredbom (EU) br. 648/2012.
   Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 30. listopada 2014.

            Za Komisiju

            Predsjednik

         José Manuel BARROSO

      (1)  SL L 201, 27.7.2012., str. 1.


title: 2012/432/EU: Provedbena odluka Komisije od 24. srpnja 2012. o priznavanju sustava „REDcert” radi dokazivanja usklađenosti s kriterijima održivosti prema direktivama 98/70/EZ i 2009/28/EZ Europskog parlamenta i Vijeća

text:
15/Sv. 30              HR                                Službeni list Europske unije                                                     97
32012D0432
L 199/24                                             SLUŽBENI LIST EUROPSKE UNIJE                                                  26.7.2012.
                                                   PROVEDBENA ODLUKA KOMISIJE
                                                             od 24. srpnja 2012.
               o priznavanju sustava „REDcert” radi dokazivanja usklađenosti s kriterijima održivosti prema
                                   direktivama 98/70/EZ i 2009/28/EZ Europskog parlamenta i Vijeća
                                                                (2012/432/EU)
EUROPSKA KOMISIJA                                                                kriterijima održivosti utvrđenim u članku 17. stavcima
                                                                                od 3. do 5. Direktive 2009/28/EZ ili da dobrovoljni
                                                                                nacionalni ili međunarodni sustav za mjerenje smanjenja
uzimajući u obzir Ugovor o funkcioniranju Europske unije,                        emisija stakleničkih plinova sadrži točne podatke za
                                                                                potrebe članka 17. stavka 2. te Direktive.
uzimajući u obzir Direktivu 2009/28/EZ Europskog parlamenta
i Vijeća od 23. travnja 2009. o promicanju uporabe energije iz
obnovljivih izvora te o izmjeni i kasnijem stavljanju izvan snage          (5)   Komisija takav dobrovoljni sustav može priznati za
direktiva 2001/77/EZ i 2003/30/EZ (1), a posebno njezin članak                   razdoblje od pet godina.
18. stavak 6.,
uzimajući u obzir Direktivu 98/70/EZ Europskog parlamenta i                (6)   Kad gospodarski subjekt pruži dokaz ili podatke dobi
Vijeća od 13. listopada 1998. o kakvoći benzina i dizelskog                      vene u skladu s dobrovoljnim sustavom koji je priznala
goriva (2), kako je izmijenjena Direktivom 2009/30/EZ (3), a                     Komisija, u okviru navedene odluke o priznavanju,
posebno njezin članak 7.c, stavak 6.,                                            država članica od dobavljača ne zahtijeva dodatne
                                                                                dokaze o usklađenosti s kriterijima održivosti.
nakon savjetovanja sa Savjetodavnim odborom osnovanim
prema članku 25. stavku 2. Direktive 2009/28/EZ,                           (7)   Sustav „REDcert” predan je Komisiji zajedno sa
                                                                                zahtjevom za njegovo priznavanje 21. veljače 2012. Taj
budući da:                                                                       sustav može obuhvaćati širok raspon različitih biogoriva
                                                                                i tekućih biogoriva. Priznati sustav trebao bi biti
                                                                                dostupan na platformi za transparentnost osnovanoj
(1)     Direktivama 98/70/EZ i 2009/28/EZ utvrđeni su kriteriji                  prema Direktivi 2009/28/EZ. Komisija bi trebala uzeti
        održivosti za biogoriva. Odredbe članaka 7.b, 7.c i                      u obzir razmatranja o poslovnoj osjetljivosti, te može
        Priloga IV. Direktivi 98/70/EZ slične su odredbama                       odlučiti samo djelomično objaviti sustav.
        članaka 17. i 18. i Priloga V. Direktivi 2009/28/EZ.
(2)     Kad se u obzir uzimaju biogoriva i tekuća biogoriva za             (8)   Ocjena sustava „REDcert” pokazala je da su kriteriji održi
        potrebe iz članka 17. stavka 1. točaka (a), (b) i (c) Direk             vosti iz članka 7.b stavaka 3., 4. i 5. Direktive 98/70/EZ i
        tive 2009/28/EZ, države članice od gospodarskih                          članka 17. stavaka 3., 4. i 5. Direktive 2009/28/EZ na
        subjekta trebaju zahtijevati dokazivanje usklađenosti                    odgovarajući način obuhvaćeni, te da on koristi metodo
        biogoriva i tekućih biogoriva s kriterijima održivosti utvr             logiju ravnoteže masa u skladu s uvjetima članka 7.c
        đenim u članku 17. stavcima od 2. do 5. Direktive                        stavka (1) Direktive 98/70/EZ i članka 18. stavka 1.
        2009/28/EZ.                                                              Direktive 2009/28/EZ.
(3)     U uvodnoj izjavi 76. Direktive 2009/28/EZ navodi se da             (9)   Ocjena sustava „REDcert” pokazala je da on ispunjava
        bi trebalo izbjeći nerazumno opterećenje industrije i da                 odgovarajuće standarde pouzdanosti, transparentnosti i
        dobrovoljni sustavi mogu pomoći stvaranju učinkovitih                    neovisnog ocjenjivanja, te da je u skladu s metodološkim
        rješenja za dokazivanje usklađenosti s navedenim kriteri                zahtjevima iz Priloga IV. Direktivi 98/70/EZ i Priloga V.
        jima održivosti.                                                         Direktivi 2009/28/EZ.
(4)     Komisija može odlučiti da nacionalni ili međunarodni
        sustavi dokazuju da su pošiljke biogoriva usklađene s              (10)  Svi dodatni elementi održivosti obuhvaćeni sustavom
                                                                                „REDcert” nisu predmet razmatranja ove Odluke. Ti
(1) SL L 140, 5.6.2009., str. 16.                                                dodatni elementi održivosti nisu obvezni za dokazivanje
(2) SL L 350, 28.12.1998., str. 58.                                              usklađenosti s kriterijima održivosti iz direktiva 98/70/EZ
(3) SL L 140, 5.6.2009., str. 88.                                                i 2009/28/EZ,
 ---pagebreak--- 98                   HR                               Službeni list Europske unije                                              15/Sv. 30
DONIJELA JE OVU ODLUKU:                                                 Komisiju. Komisija ocjenjuje promjene o kojima je obaviještena,
                                                                        kako bi utvrdila jesu li kriteriji održivosti na temelju kojih je
                           Članak 1.                                    sustav priznat još uvijek obuhvaćeni na odgovarajući način.
Dobrovoljni sustav „REDcert”, za kojeg je zahtjev za priznavanje        Ako se jasno dokaže da sustav nije proveo elemente koji se
bio predan Komisiji 21. veljače 2012. dokazuje da su pošiljke           smatraju odlučujućim za ovu Odluku i ako je došlo do
biogoriva u skladu s kriterijima održivosti utvrđenim u članku          ozbiljnog i strukturalnog kršenja takvih elemenata, Komisija
17. stavcima 3., 4. i 5. Direktive 2009/28/EZ i članku 7.b              ovu Odluku može staviti izvan snage.
stavcima 3., 4. i 5. Direktive 98/70/EZ. Sustav također sadrži
točne podatke za potrebe članka 17. stavka 2. Direktive                                             Članak 3.
2009/28/EZ i članka 7.b stavka 2. Direktive 98/70/EZ.
                                                                        Ova Odluka stupa na snagu dvadesetog dana od dana objave u
Dobrovoljni sustav „REDcert” može se koristiti za dokazivanje           Službenom listu Europske unije.
usklađenosti s člankom 7.c stavkom 1. Direktive 98/70/EZ i
člankom 18. stavkom 1. Direktive 2009/28/EZ.
                                                                        Sastavljeno u Bruxellesu 24. srpnja 2012.
                           Članak 2.
Odluka vrijedi tijekom razdoblja od pet godina nakon stupanja                                                Za Komisiju
na snagu. Ako nakon donošenja ove Odluke Komisije dođe do
promjena sadržaja sustava na način koji bi mogao utjecati na                                                  Predsjednik
temelj ove Odluke, o takvim se promjenama odmah obavješćuje                                             José Manuel BARROSO